次韻宋南伯見貽之什
作者：郭印
朝代：宋

paragraphs: 衰遲來作邑，勞苦劇萬狀。
朝朝趁衙參，歛版趨踉蹡。
病驥耳雙垂，蘭筋困銜鞅。
饑鷹長附人，六翮空韝上。
緬思陶彭澤，解綬一何壯。
歸去事田園，林木施幃帳。
隣曲喜過從，時節爭餽餉。
高山與流水，無日不尋訪。
况逢桃李春，協氣郊原盎。
或携古笻行，或放孤舟漾。
我欲追其蹤，卜築依清曠。
三徑落松花，四墻圍竹筤。
縛橋架斜川，鑿戶延層嶂。
長笛月下吹，逸響從風颺。
興來攜野老，爛醉傾村釀。
便足了一生，折腰寧肯強。
十年計未遂，口腹成魔障。
蹉跎鏡中秋，白髪不相放。
新交得山濤，磊落多識量。
志趣儻能同，斯文未淪喪。